VSRS sklep III Ips 86/2014
Datum: 2014-09-02T02:00:00.000+02:00
ecli: ECLI:SI:VSRS:2014:III.IPS.86.2014
opravilna_stevilka_ii_stopnje: VSL I Cpg 1021/2012
sodisce: Vrhovno sodišče
oddelek: Gospodarski oddelek
podrocje: CIVILNO PROCESNO PRAVO
institut: dovoljenost revizije - gospodarski spor - vrednost spornega predmeta - navadni sosporniki - subjektivna kumulacija tožbenih zahtevkov - odškodninski spor - zavrženje revizije

## Jedro

Tožniki od tožene stranke zahtevajo plačilo odškodnine. Uveljavljajo samostojne zahtevke in ne nastopajo v vlogi enotnih sospornikov. Vrednost izpodbijanega predmeta za enajstega tožnika znaša 79.285,60 EUR, za dvanajsto tožnico 3.964,28 EUR, za trinajsto tožnico ter za štirinajstega in petnajstega tožnika 1.268,57 EUR. Pri subjektivni kumulaciji tožbenih zahtevkov navadnih sospornikov se vrednost spornega predmeta namreč ne sešteva po petem odstavku 367. člena ZPP v povezavi s 41. členom ZPP.

Ker je glede na navedeno vrednost spornega predmeta treba presojati ločeno za posamezne tožnike, ta za nobenega ne dosega revizijskega praga (200.000,00 EUR). Revizija tako ni dovoljena, zato jo je Vrhovno sodišče zavrglo (377. člen ZPP).

## Izrek

Revizija se zavrže. Tožniki nosijo sami svoje stroške revizijskega postopka.

## Obrazložitev

1. Sodišče druge stopnje je pravnomočno zavrnilo tožbeni zahtevek za povračilo škode, ki naj bi jo bila tožena stranka dolžna plačati tožnikom kot nekdanjim delničarjem družbe T. d. d. 2. Zoper sodbo sodišča druge stopnje enajsti tožnik, dvanajsta in trinajsta tožnica ter štirinajsti in petnajsti tožnik vlagajo revizijo zaradi bistvenih kršitev določb pravdnega postopka in zmotne uporabe materialnega prava. Predlagajo, da revizijsko sodišče sodbo sodišča druge stopnje spremeni tako, da tožbenemu zahtevku revidentov ugodi, podrejeno pa, da sodbi sodišč druge in prve stopnje razveljavi ter zadevo vrne sodišču prve stopnje v novo sojenje.

3. Revizija ni dovoljena.

4. Revizija je v gospodarskih sporih dovoljena le, če vrednost izpodbijanega dela pravnomočne sodbe presega 200.000,00 EUR (490. člen Zakona o pravdnem postopku, v nadaljevanju ZPP) ali če jo na predlog stranke dopusti Vrhovno sodišče (tretji odstavek 367. člena ZPP).

5. Tožniki od tožene stranke zahtevajo plačilo odškodnine. Uveljavljajo samostojne zahtevke in ne nastopajo v vlogi enotnih sospornikov. Vrednost izpodbijanega predmeta za enajstega tožnika znaša 79.285,60 EUR, za dvanajsto tožnico 3.964,28 EUR, za trinajsto tožnico ter za štirinajstega in petnajstega tožnika 1.268,57 EUR. Pri subjektivni kumulaciji tožbenih zahtevkov navadnih sospornikov se vrednost spornega predmeta namreč ne sešteva po petem odstavku 367. člena ZPP v povezavi s 41. členom ZPP.(1)

6. Ker je glede na navedeno vrednost spornega predmeta treba presojati ločeno za posamezne tožnike, ta za nobenega ne dosega revizijskega praga (200.000,00 EUR). Revizija tako ni dovoljena, zato jo je Vrhovno sodišče zavrglo (377. člen ZPP).

7. Odločitev o stroških temelji na določbi prvega odstavka 165. člena v zvezi s 154. členom ZPP.

Op. št. (1): Glej npr. sklepe Vrhovnega sodišča Republike Slovenije II Ips 159/2011 z dne 19. 7. 2012, II Ips 69/2009 z dne 13. 9. 2012 in II Ips 330/2011 z dne 20. 9. 2012.